## La Ciutat de les Arts convoca el concurs de fotografia ‘INSTANTS’ amb el lema ‘La ciència que ens connecta: 25 anys d’avanços i futurs possibles’

*** Les imatges, contextualitzades en el Museu de les Ciències, han de mostrar com la ciència ha transformat la vida en els últims 25 anys i la seua projecció en el futur
* El termini de participació d’este concurs, que celebra la quinta edició, es fa a través d’Instagram i el termini finalitza el 14 de maig**

La Ciutat de les Arts i les Ciències ha convocat la quinta edició del concurs fotogràfic ‘INSTANTS’ en la xarxa social Instagram, amb el lema ‘La ciència que ens connecta: 25 anys d’avanços i futurs possibles’, amb el qual el complex vol celebrar el 25 aniversari del Museu de les Ciències.

Les persones participants han de capturar imatges que representen com la ciència ha transformat la vida en els últims 25 anys, celebrant els avanços científics del passat i explorant com estos poden projectar-se cap al futur. Les fotografies han de ressaltar la connexió entre el progrés científic i aspectes quotidians de la vida moderna, siga a través de la tecnologia, la salut, el medi ambient, l’educació o l’espai. Totes les imatges han d’estar contextualitzades en l’entorn del Museu de les Ciències, ja siga en els seus interiors, exteriors o en detalls del seu contingut expositiu.

Les captures es poden inspirar en ‘innovacions quotidianes’, és a dir, les tecnologies o descobriments que hui són part de la nostra vida però que no existien fa 25 anys, com els telèfons intel·ligents, la intel·ligència artificial o les energies renovables.

També com ‘una mirada al futur’, fotografies que imaginen de quina manera els avanços científics de hui poden impactar durant els pròxims 25 anys (exploració espacial, biotecnologia, ciutats intel·ligents, etc.). Una altra mostra d’enfocament seria la relació entre ‘ciència i humanitat’, per exemple amb retrats de persones o comunitats que han sigut beneficiades o transformades per la ciència, gràcies als avanços mèdics, l’educació científica o la ciència col·laborativa.

Per a concursar, les persones participants hauran de pujar la seua foto al seu compte d’Instagram en un *post*, i han d'etiquetar la imatge amb els *hashtags* #InstantsCAC i #Museu25Aniversari, i el compte @ciudadartesciencias, i compartir-la en esta xarxa. A més, l’usuari o usuària ha de seguir el compte oficial d’Instagram de @ciudadartesciencias i el seu compte ha de ser públic. Cada participant podrà pujar tantes fotos com vullga, fins al 14 de maig.

El jurat està integrat per personal de la Ciutat de les Arts i les Ciències. Per a l’elecció de les fotos es valorarà, entre altres coses, la qualitat, la creativitat, l’originalitat, l’execució artística i la relació amb el tema proposat.

Les 20 imatges guanyadores formaran part de l’exposició ‘INSTANTS’, que es podrà visitar en els exteriors de la Ciutat de les Arts i les Ciències i en la qual s’exhibiran les fotos en suports de dos metres per dos metres amb l’autoria sobreimpresa. [Més informació i bases en este enllaç](https://cac.es/va/actividades/concurso-instants/).

Fecha: 16/04/2025